**Razgovori s ženama iz Udruge Žena Vukovar**

**Srijeda, 05. 03., Borovo Naselje**

Kristina, Stjepan i Kristijan:

Trivina Milošević (strojarka) – Iz Borova Naselja. Sviđa joj se ideja što ćemo zajedno proslaviti 8.mart. Dosta je dugo u udruzi žena. Kada dođu u udrugu zajedno s drugim članicama vježba, igra čovječe ne ljuti se, razgovara. Ipak žali za starim vremenima. Kaže kako su se oni u našem dobu bolje zabavljali, imali su plesove, razne zabave.

Obilježavanje 8. Marta: Sve radnice Kombinata Borovo, Vuteksa, Vupika od svojih šefova i kolega dobivale su poklone i cvijeće za 8. Mart. Muškarci su voljeli 8.mart jer im je to bila prilika da se upoznaju s ženama, te im pokažu svoju naklonost. Odnos muškaraca prema ženama je bio drugačiji. U tom odnosu jasno su se vidjeli solidarnost, razumijevanje i ravnopravnost, što proizlazi iz činjenice da su žene bile zaposlene u istim kombinatima kao i oni.

Mira (?)- Iz Borova Naselja. Nekoliko godina dolazi u udrugu žena. Kaže kako je rat poremetio prijateljsku atmosferu koja je vladala na ovom području. Stoga osjeća nostalgiju za starim vremenima. Kaže da su i mladi izgubili poštovanje prema starijima, tako u bolnicama i na poslu gledaju samo na godište. Folklor je bio cijenjen i sa kudovima su išli na mnoga mjesta po cijeloj Jugoslaviji i zajedno se zabavljali.

Ličinar Radmila (radila je kao komercijalist u prodavaonici namještaja)- Ona je već 7-8 godina u udruzi žena. Smatra da se promjenio odnos mladih prema zabavi, naročito plesu. Stoga, vjeruje da mladi ljudi današnjice ne znaju draž plesa, tu posebnu vrstu komunikacije među ljudima. Naslućuje da mladi kada ostare neće imati potrebu za ovakvim udrugama jer im je sada trenutno potreban samo mobitel kako bi se zabavili; komunikacija izumire. Njena generacija se više družila u omladinskim domovima koji su radili vikendima. Malo vremena su provodili pred televizorom. Kada su izlazili rijetko tko je pio alkohol. Tuče su bile rijetke, jer se to smatralo sramotom za jednu obitelj.

Ivana i Doris:

Nada Sekulić iz Borova naselja dolazi redovno u udrugu žena radi druženja, te vježbaju, razgovora i sl. Gospođa Nada ima troje djece i šestero unučadi, i sva djeca su visoko obrazovana. Gospođa Nada nam opisuje obilježavanje dana žena u njezino vrijeme. Ona je bila medicinska sestra u Vukovarskoj bolnici gdje su na ovaj dan bile priređivane zabave po odjelima. Zabava je uključivala ručak, ples, ružu. Prije se danu žena pridavalo više pažnje i važnosti nego sada. Muž joj je davao puno pažnje i bio velika podrška u svemu govori gospođa Nada. Crveni karanfil je lijepi znak pažnje za jednu ženu, kada dobije gđa Nada crveni karanfil to ju usreći i misli da je to pravi prigodan poklon za svaku ženu te da može svakoj ženi izmamiti osmjeh na lice. Sada 8. Mart provodi drugačije, mnogo drugačije. Ona posjeti Udrugu žena, gdje ju dočekaju njezine prijateljice. Udruga je jedno vrijeme organizirala i različita putovanja povodom Dana žena. Putovanja su njoj veoma puno značila, jer se osjeća se još uvijek mlada u srcu, i voli druženja. Gđa misli kako se danas mladi trebaju više družiti jedni s drugima, te da se trebaju organizirati društvene aktivnosti u školama. Ipak, vratimo se na dan žena. Gđa Nada govori o 8. Martu kao danu borbe za prava žena koja u pojedinim dijelovima svijeta traje i danas. Ona smatra da se Dan žena ne treba obilježiti samo kroz ručak i darivanje, već u iskazivanju solidarnosti prema obespravljenima, siromašnima oboljelima i zaboravljenima.

Gđa Nada nas je pozvala da posjetimo udrugu bez povoda i obveza čisto zbog druženja i razgovora. Ona je u ovoj udruzi 5 godina, i veoma je zadovoljna radom i organizacijom. Ova udruga je postojala i prije 90-ih. Jedan od ciljeva udruge je i pomaganje ugroženim ženama s područja Vukovara.

Jelena Kronić, Slobodanka Cvjetičanin i Jasminka Bijelić razgovarale su sa Ivankom Radiković, Anom Drašković, Ružom Pranjić i evo što su zabilježile:

Međunarodni dan žena, 08.03., slavi se diljem svijeta a tako i kod nas. Obilježava se u čast žena koje su se čvrsto borila protiv neravnopravnosti i nepravde koja se svakodnevno nanosila ženama. U razgovoru sa ženama saznali smo nešto više o ovom danu i načinu proslavljanja na ovom području u prošlosti. Za vrijeme rada u tvornici, svaka radnica je na ovaj dan dobijala simboličan poklon poput kompleta šolja, tacni ili stolnjaka a navečer bi uživali na zabavama koje su organizirali rukovodioci. Vladala je velika složnost i bila je dobra organizacija. No, kako one tvrde, danas se to jako promijenilo. Čestitke i zabave su prava rijetkost, pa čak i u obitelji. Najveći razlog tome je upravo ekonomska situacija koja dovodi do ostalih problema. Vlada nesloga jer ljudi više nemaju vremena kao prije. Oni koji rade, na poslu provode mnogo vremena a oni koji posla nemaju vrijeme provode u potrazi za njim. Sve to stvara loše opće raspoloženje. Za žene je posebno važan posao, odnosno financijska stabilnost, pomoću kojeg stoje same na svojim nogama, ne ovise o svojim muževima ili obitelji. Samim tim imaju veću slobodu. Bez toga, žena je primorana da se povlači pred odlukama muškaraca i podupire ga makar to i ne želi. Danas je situacija malo drugačija nego u prošlosti. Žene su školovane, sposobne za obavljanje različitih poslova i kroz život stvaraju osobni stav kojega uvijek trebaju braniti i ne dopustiti nikome da to promeni. Kako one kažu, žene dominiraju.

Iako još postoje poneke predrasude (kao primjer je manji broj žena u politici) to se polagano menja. Ljudi ne mogu djelovati kao pojedinci, zato se žene trebaju udruživati, više aktivirati i razgovorom rješavati probleme.

Ovaj dan je vrlo važan za sve žene sveta i treba ga nastaviti slaviti jer se samo tako pruža podrška i osiguravaju prava žena.

**Bojana Nemet i Momir Kotur zabilježili su sljedeće:**

**Jeste li ste zadovoljni vremenom kada ste vi slavili 8. mart?**

Bili smo zadovoljni, radili smo u fabrici, žurno smo čekali taj dan, da se mi žene sastanemo. Utvornici Borovo organizovala se zabava za taj dan i svaka žena koja je tamo radila dobijala je poklon.

**Tko vam je kupovao te poklone?**

Poklone su nam kupovale naše muške kolege, netko je dobio zdjelu, neku tacnu, ali svaka žena obavezno cvijet.

Da li ste i navečer negdje izlazili?

Da, izlazilo se tada i navečer, uvijek su se negdje organizovale neke zabave i tome se pridavalo puno više pažnje nego danas.

Jeste li ste zadovoljni time kako ste vi provodili taj vaš dan?

Bili smo zadovoljni, voljeli bi da se to vreme vrati i da i vi mladi uživate danas u tome onako kako smo mi nekada.

Šta mislite o tome kako mladi danas proslavljaju 8. mart i obrazložite nam svoj odgovor?

Pa nije to ono što je nekada bilo. Vi mladi danas niste toliko komunikativni i ne pridajete tome toliko pažnje, to je nekada bilo mnogo ljepše i svečanije, puno više je značilo; vi mladi danas ste izgubljeni u ovom lošem vremenu i neimaštini; mi nekada nismo razmišljali o tome na koje ćemo fakultete i šta ćemo kada završimo školu, mi smo znali da nas posao čeka odmah po završetku škole i mi smo imali od čega da se zabavljamo, a vi sada puno više razmišljate o daljem školovanju i traženju posla i to vas pritišće.

Mislite li da bi mi mladi trebali više da se družimo?

To svakako. Mi penzioneri se izgleda družimo više nego vi. Eto, naprimer taj 8. mart pa to samo proslavlja 5 % mladih, a svi bi trebali da ga slave, to je ipak jedan poseban dan za žene a svaki muškarac kao naravno i svaka žena, trebali bi tome dati više pažnje. Vremena se ipak puno više razlikuju od onih prošlih, naših vremena.

Mislite li da žene zaslužuju imati taj jedan svoj dan koji je posvećen samo nama?

Pa naravno. Žena je ipak ona koja drži 3 kuta kuće, a muškarac samo 1. Mi držimo i obitelj i više sudjelujemo u odgoju dece i zaslužile smo taj jedan dan kada će nam neko reći hvala

Dušanka Mandić, Sofija Šujica, Savka Malić